: : Sungai Panjang.
Y.B. DATO’ MOHD IMRAN BIN TAMRIN: Terima kasih Yang Berhormat Tuan Speaker, soalan saya No. 5.
PERTANYAAN-PERTANYAAN MULUT DARIPADA Y.B. DATO' MOHD IMRAN BIN TAMRIN (N03 SUNGAI PANJANG)
TAJUK : TARAF EKONOMI LUAR BANDAR
5. Bertanya kepada Y.A.B. Dato' Menteri Besar:-
Apakah bantuan-bantuan Kerajaan yang tersedia untuk para usahawan desa?
Adakah Kerajaan telah mengenal pasti produk-produk khusus untuk dijenamakan sebagai "Made in Selangor"?
: Terima kasih Tuan Speaker, terima kasih Yang Berhormat Sungai Panjang. Soalan sekitar tentang taraf ekonomi luar bandar. Izinkan saya menjawab iaitu Kerajaan Negeri Selangor melalui Jawatankuasa Tetap Pembangunan Luar Bandar, Desa dan Kampung Tradisi telah merangka dan
melaksanakan pelbagai program yang memfokuskan pemberdayaan ekonomi desa dan kampung tradisi. Malah ada 2 program yang terbesar iaitu pertama Program Sara Ekonomi Desa dan keduanya Program Sarang Ekonomi Desa yang telah dilaksanakan jayanya pada 2019. Di antara program yang telah dijalankan di bawah Program Sarang Ekonomi Desa iaitu satu inisiatif baharu untuk meningkatkan taraf ekonomi dan pendapatan golongan B40. Objektif utama program ini adalah untuk merancakkan serta mempelbagaikan aktiviti perniagaan khususnya di lokasi tumpuan pelancongan. 2019 kita memilih Kelip-kelip atau pun Kuala Selangor sebagai perintis untuk projek atau pun program ini dan Kerajaan Negeri telah pun berhasrat agar program ini bukan sahaja memacu pembangunan lestari kawasan luar bandar tetapi meningkatkan tahap pendapatan penduduk tanpa perlu berhijrah ke kawasan bandar. Potensi pendapatan baharu dan tambahan boleh dijana melalui khidmat promosi pelancongan, restoran dan hidangan makanan tempatan, produk hiliran, penginapan, cenderamata dan kraf tangan serta rekreasi kampung yang bakal memberi manfaat kepada peserta program.
Untuk makluman Yang Berhormat, tahun lepas kita telah pun daripada pemilihan 52 peserta, 43 peserta telah pun berjaya di lahirkan daripada Sarang Ekonomi Desa ini dari pelbagai jenis perniagaan dan antaranya 20% telah pun peningkatan pendapatan daripada tidak sampai 1 angka sekarang ini telah pun mencecah kepada 2 angka dan 3 kali ganda khususnya. Dan program kedua ialah program Industri Kampung iaitu kita khususkan kepada Program Kulinari iaitu Program Khusus pembuatan dan penyediaan kuih-kuih tradisional, pastri, kek dan sandwich di mana 444 peserta telah pun terlibat dan akhirnya mereka bukan saja telah pun berjaya membuat penyediaan kuih-kuih yang berasaskan kulinari ini, tetapi mereka juga telah dapat kita gabungkan dan gandingkan dengan pasaran tempatan di restoran-restoran yang mana produk itu sebenarnya berkualiti tinggi yang mana mereka dibimbing oleh chef-chef yang betul-betul mendapat pengiktirafan daripada negara.
Kerajaan Negeri telah melaksanakan usaha mempromosi produk-produk keluaran usahawan tempatan ke pasaran domestik dan antarabangsa. Bagi mempertingkat mutu dan kebolehpasaran produk keluaran Negeri Selangor, Kerajaan Negeri melalui Jawatankuasa Tetap Pembangunan Usahawan menganjurkan program Pembungkusan Produk Made In Selangor. Melalui program-program promosi yang dijalankan, banyak produk keluaran usahawan Selangor mempunyai potensi untuk diketengahkan. Dalam usaha untuk memastikan kualiti produk yang dihasilkan menepati standard yang ditetapkan. Tahun lepas kita telah bekerjasama dengan pihak SIRIM dan boleh dikatakan sehingga kini hampir 70 usahawan menerima bantuan pembungkusan tahap asas dan 24 usahawan telah pun berjaya kita bawa ke promosi antarabangsa. Apa yang saya ingin nyatakan di sini setiap tahun peruntukan untuk program ini sebanyak RM 550,000.00 dan
alhamdulillah tahun ini kita telah mengembangkan sedikit hubungan atau pun program pembungkusan ini dengan kita mencadangkan DDEC dengan izin atau pun Malaysian Design Development Center Pusat Pembangunan Reka Bentuk Malaysia akan bersama dengan produk Made In Selangor. Yang penting bukan sahaja mereka boleh menghasilkan produk tetapi ada di kalangan produk-produk itu yang boleh diketengahkan dan mereka perlu mendapat intellectual property dengan izin untuk memastikan tidak ada jiplak atau pun cetak rompak kepada produk yang dihasilkan. Jadi buat masa ini program tersebut terbuka kepada semua kategori produk dan kriteria pemilihan untuk program ini juga begitu ketat khususnya dia tak bolehlah sebarang produk tetapi kita buat pemilihan mesti beroperasi telah ada bisness dan ia boleh dipasarkan dengan baik. Jadi itu sahaja Tuan Speaker, terima kasih.